Астрог (горад)

**Астро́г** () — места абласнога падпарадкаваньня ў Ровенскай вобласьці Ўкраіны, на рацэ Гарыні пры ўпадзеньні ў яе рэчкі Віліі. Адміністрацыйны цэнтар Астроскага раёну. Насельніцтва на 2001 год — 14&nbsp;801 чал.

Знаходзіцца за 55 км ад Роўна, за 14 км ад чыгуначнай станцыі Астрог на лініі Здалбунаў — Шапятоўка. Празь места праходзіць аўтамабільная дарога Стараканстантынаў — Роўна — Сарны — Жыткавічы .

## Гісторыя
* 1100: першы пісьмовы ўспамін пра паселішча ў Іпацьеўскім летапісе; уваходзіў у склад Уладзімер-Валынскага і Галіцка-Валынскага княстваў.
* XIV ст.: уладаньне князёў Астроскіх, у складзе Вялікага Княства Літоўскага.
* 1340: у Густынскім летапісе згадваецца першы князь з дынастыі Астроскіх — Даніл.
* 1421: пры Астроскім замку збудавалі Богаяўленскую царкву.
* 29 ліпеня 1528: атрымаў Магдэбурскае права.
* 1540: у Астрозе, паводле запрашэньня князя І. Астроскага, знаходзіліся дамініканы, дзейнічаў касьцёл.
* 1565/66: у Валынскім ваяводзтве.
* 1569: згодна з умовамі Люблінскай уніі перайшоў да Каралеўства Польскага.
* 1576—1582: у Астрозе дзейнічала друкарня, тут працаваў Іван Фёдараў; князь Васіль-Канстантын Астроскі заснаваў Грэка-славяна-лацінскую акадэмію (Астроскую школу).
* 1604: вялікі пажар зьнішчыў места.
* 1624: Г. А. Хадкевіч заснавала ў Астрозе езуіцкі калегіюм, дзе былі клясы граматыкі, рыторыкі, паэтыкі і філязофіі, бурса для зьбяднелай валынскай шляхты, музычная бурса, бібліятэка, аптэка.
* 1636: праваслаўныя прыходы Астрога прынялі Унію.
* XVII ст.: у Астрозе дзейнічаў кляштар кармэлітаў абутых, а зь сярэдзіны XVIII стагодзьдзя — кляштар капуцынаў.
* 1648: казакі Б. Хмяльніцкага захапілі і спустошылі места.
* 1673: па сьмерці апошняга прадстаўніка роду Астроскіх перайшоў да Вішнявецкіх.
* 1793: у выніку другога падзелу Рэчы Паспалітай апынуўся ў складзе Расейскай імпэрыі, у Валынскай губэрні.
* 1921: згодна з Рыскай мірнай дамовай увайшоў у склад міжваеннай Польскай Рэспублікі.
* 1939: у складзе Ўкраінскай ССР.
* 3 ліпеня 1941 — 13 студзеня 1944: знаходзіўся пад нямецкай акупацыяй.

## Насельніцтва
* XIX стагодзьдзе: 1835 год — 5500 чал.; 1861 год — 8926 чал.; 1882 год — 7717 чал.; 1896 год — 11&nbsp;758 (5545 мужчынаў і 6213 жанчын), зь іх паводле веры: праваслаўных 2578, рымска-каталікоў 1612, пратэстантаў 102, юдаістаў 7368, магамэтанаў 39, іншых спавяданьняў 59; паводле стану: шляхты 526, духоўнага званьня 49, ганаровых грамадзянаў і купцоў 318, мяшчанаў 9555, вайскоўцаў 342, сялянаў 879, іншых станаў 89.
* XX стагодзьдзе: 1921 год — 12&nbsp;975 чал.; 1931 год — 13&nbsp;265 чал.; 1974 год — 10,9 тыс. чал.; 1991 год — 13,3 тыс. чал.
* XXI стагодзьдзе: 2001 год — 14&nbsp;801 чал.

## Эканоміка
Прадпрыемствы харчовай (масларобнай, цукровай, разьліваньня мінэральных водаў і інш.), будматэрыялаў і інш. прамысловасьці.

## Турыстычная інфармацыя

### Славутасьці
* Богаяўленская замкавая царква (XVI стагодзьдзе)
* Былы касьцёл капуцынаў (XVIII ст., цяпер царква Сьв. Фёдара)
* Замак князёў Астроскіх (XV, XVI стагодзьдзі)
* Капліца Беззаганнага Зачацьця Найсьв. Панны Марыі
* Мескія ўмацаваньні (XVI ст.): Луцкая і Татарская брамы
* Могілкі: габрэйскія, татарскія
* Сынагога (XVII ст.)
* Фарны касьцёл (XIX ст.)

### Страчаная спадчына
* Касьцёл і кляштар езуітаў (1624)
* Касьцёл і кляштар кармэлітаў (1779)
* Палац Яблонскіх (XVIII ст.)

## Галерэя

### Умацаваньні

Ostroh5.JPG|Замак
Ostroh tower 1.jpg|Новая (Круглая) вежа
Ostroh Tatar Tower.jpg|Татарская брама
Острозький замок. рельєф.jpg|Барэльеф


### Іншае

Костёл Успения Девы Марии.jpg|Касьцёл Унебаўзяцьця Найсьв. Панны Марыі
Ostroh cathedral 1.jpg|Богаяўленскі сабор
Ostroh cathedral 2.jpg|Саборная брама
Ostroh2.JPG|Цэнтральная плошча


## Месты-сябры
* Берунь, Польшча
* Сандомір, Польшча

## Асобы
* Канстантын-Васіль Астроскі (1526—1608) — вялікалітоўскі грамадзкі дзяяч, ваявода кіеўскі
* Мікола Кавальскі (1929—2006) — гісторык, заснавальнік украінскай школы крыніцазнаўства

## Глядзіце таксама
* Астроская Біблія
* Астроская акадэмія
* Астроская друкарня

## Крыніцы

## Вонкавыя спасылкі
* Астроская меская рада


Катэгорыя:Населеныя пункты, згаданыя ў XI стагодзьдзі